**РЕПУБЛИКА СРБИЈА**

**АУТОНОМНА ПОКРАЈИНА ВОЈВОДИНА**

**ПОКРАЈИНСКИ СЕКРЕТАРИЈАТ ЗА ОБРАЗОВАЊЕ, ПРОПИСЕ, УПРАВУ И**

**НАЦИОНАЛНЕ МАЊИНЕ – НАЦИОНАЛНЕ ЗАЈЕДНИЦЕ**

**Број: 128-451-70/2017-01**

**И З В Е Ш Т А Ј**

**О СПРОВОЂЕЊУ КОНКУРСА ЗА РЕГРЕСИРАЊЕ ПРЕВОЗА УЧЕНИКА СРЕДЊИХ ШКОЛА У АП ВОЈВОДИНИ ЗА 2016 ГОДИНУ**

**НОВИ САД**, **фебруар 2017. године**

**У В О Д**

Регресирање превоза ученика средњих школа на територији Аутономне покрајине Војводине у међуградском саобраћају представља највећи појединачни пројекат у образовању, уведен 2002. године и као такав без прекида се сваке године планира у буџету АПВ. Има највећи број непосредних корисника – ученика путника који свакодневно путују од места становања до школе.

Извештај о спровођењу конкурса за регресирање превоза ученика има за циљ да пружи увид у остваривање права ученика средњих школа са територије Аутономне покрајине Војводине из области ученичког стандарда, која су покрајини пренета у надлежност Законом о утврђивању надлежности Аутономне покрајине Војводине („Службени гласник РС“, број: 99/2009 и 67/2012 – Одлука УС).

Доношењем Покрајинске скупштинске одлуке о додели буџетских средстава за финансирање и суфинансирање програмских активности и пројеката у области основног и средњег образовања и васпитања и ученичког стандарда у аутономној покрајини Војводини („Службени лист АПВ“, бр. 14/2015), а на основу Покрајинске скупштинскe одлуке о буџету Аутономне покрајине Војводине („Службени лист АПВ“, бр. 54/15 и 54/16) обезбеђена су средства за ову намену која су крајњим корисницима преношена у складу са приливом средстава у буџет АП Војводине, односно са ликвидним могућностима буџета.

Начин, услови и критеријуми за расподелу буџетских средстава Покрајинског секретаријата за образовање, прописе, управу и националне мањине – националне заједнице регулисани су Правилником о условима регресирања превоза ученика средњих школа на територији Аутономне покрајине Војводине („Службени лист АПВ“, бр. 39/2015).

На основу овог Правилника Покрајински секретаријат за образовање, прописе, управу и националне мањине – националне заједнице, спровео је током 2016 године два конкурса. Корисници који су имали право да учествују у расподели средстава предвиђених конкурсима су општине и градови на територији Аутономне покрајине Војводине. Пријаве на конкурс подношене су у писаној форми на јединственом обрасцу објављеном на интернет страници Покрајинског секретаријата за образовање, прописе, управу и националне мањине – националне заједнице који садржи кратак опис намене, број ученика – путника у међуградском саобраћају, укупну вредност регресирања превоза, износ тражених средстава од Покрајинског секретаријата као и додатне изворе финасирања.

Покрајински секретар надлежан за послове образовања формирао је, у складу са Правилником, Комисије за спровођење конкурса за регресирања превоза ученика средњих школа на територији АПВ.

Обавезе Комисија су биле да разматрају приспеле пријаве, утврде испуњеност услова предвиђених конкурсом и потом да сачине образложени предлог за доделу средстава који потом достављају Покрајинском секретару.

Покрајински секретар је након разматрања предлога Комисије одлучио о расподели средстава корисницима решењем. Ово решење, са табеларним приказом који садржи податке о додељеним средстима, објављено је на интернет страници Покрајинског секретаријата.

Правилником су такође утврђени и критеријуми на основу којих се додељују средства, а то су:

1. број ученика средњих школа са подручја општине или града који свакодневно путују од места становања до школе;
2. степен развијености општине или града у АП Војводини, утврђен Уредбом Владе Републике Србије о утврђивању јединствене листе развијености региона и јединица локалне самоуправе за 2014. годину (''Службени гласник РС'', бр. 104/14).

Средства су распоређивана на основу процентуалног учешћа броја обрачунског ученика – путника средњих школа по општинама и градовима у укупном броју обрачунског ученика – путника у АП Војводини. Број обрачунског ученика – путника средњих школа у свакој општини и граду утврђује се применом корективних коефицијената у распону од 1,00 до 2,00 на стварни број ученика – путника средњих школа у међуградском саобраћају у АП Војводини и у школској години, који достављају корисници приликом конкурисања за доделу средстава за регресирање превоза. Корективни коефицијенти за општине и градове утврђују се по групама, зависно од степена развијености општине и града са подручја АП Војводине.

Учесници конкурса били су дужни да поднесу следећу документацију:

* Пријаву ( која се налази на интернет страници Покрајинског секретаријата);
* Табелу са основним подацима у вези регресирања превоза ученика средњих школа (која се налази на интернет страници Покрајинског секретаријата);
* списак ученика – путника са територије њихове општине, односно града;
* финансијски план регресирања превоза ученика средњих школа у општини/граду са проценом потребних средстава за 2016 годину;
* Фотокопија потврде о пореском идентификационом броју општине/града и потврде о регистрацији код надлежног органа;

**КОНКУРС ЗА РЕГРЕСИРАЊЕ ПРЕВОЗА УЧЕНИКА СРЕДЊИХ ШКОЛА**

**У АП ВОЈВОДИНИ**

Први конкурс који је Покрајински секретаријат расписао био је отворен од 07. марта 2016. године до 31. марта 2016. подине. Од укупно **45** општина на територији АП Војводине, на први конкурс су се пријавиле све општине. Финансијским планом Покрајинског секретаријата за ову намену опредељено је укупно **48.219.541,00 динара**.

Општине на територији АП Војводине, њих укупно 45, које су послале своје пријаве на овај конкурс потраживале су средства у износу од **295.526.277,27** милиона динара.

Ова сума је за **247.306.736,27** динара већа од износа који је конкурсом опредељен за ову намену.

Увидом у спискове ученика путника које су општине слале уз пријаву, утврђено је да је број деце за коју су општине послале уредне податке (признат број ученика-путника), а за које се траже средства за регресирање превоза износио **22.885** (Прилог табела број 1).

**Табела 1.** *Приказ броја учесника конкурса, броја ученика – путника и износа тражених и добијених средстава по Конкурсу за период април - децембар*

|  |  |  |  |  |  |
| --- | --- | --- | --- | --- | --- |
| **број општина/градова**  **учесника конкурса** | **период** | **Признат број**  **ученика-путника** | **Обрачунски број ученика - путника** | **Укупан износ средстава која су општине тражиле** | **Износ средстава опредељен конкурсом** |
| 45 | април-децембар | 22.885 | 28.368 | 295.526.277,27 рсд | 48.219.541,00  рсд |

Други конкурс који је Покрајински секретаријат расписао био је отворен од 10. октобра 2016. године до 24. октобра 2016. подине. На овај конкурс пријаве је послало **44** општине, односно града. Општина Нова Црња није била учесник овог конкурса, док је пријава општине Србобран била неблаговремена, те је као таква и одбачена у складу са Правилником конкурса. Финансијским планом Покрајинског секретаријата за ову намену опредељено је укупно **70.800.000,00** динара.

Укупна тражена средства на овом конкурсу износила су **186.364.733,36** милиона динара. Ова сума је за **115.564.733,36** динара већа од износа који је конкурсом опредељен за ову намену.

Увидом у спискове ученика путника које су општине слале уз пријаву, утврђено је да је број деце за коју су општине послале уредне податке (признат број ученика - путника), а за које се траже средства за регресирање превоза износио **21.077** (Прилог табела број 2)

**Табела 2.** *Приказ броја учесника конкурса, броја ученика – путника и износа тражених и добијених средстава по Конкурсу за период септембар - децембар*

|  |  |  |  |  |  |
| --- | --- | --- | --- | --- | --- |
| **број општина/градова**  **учесника конкурса** | **период** | **Признат број**  **ученика-путника** | **Обрачунски број ученика - путника** | **Укупан износ средстава која су општине тражиле** | **Износ средстава опредељен конкурсом** |
| 43 | септембар-децембар | 21.077 | 25.964 | 186.364.733,36 рсд | 70.800.000,00  рсд |

Анализирајући претходно наведене податке долазимо до констатације да од укупног броја ученика – путника за које су општине, односно градови послали податке, само одређеном броју деце признат је тај статус. Разлог томе је што спискови који су долазили из локалне самоуправе нису били уредно испуњени, услед чега је полазна основа за обрачун средстава која су преношена корисницима био заправо број деце којима јесте признат статус ученика – путника (признат број ученика - путника). Та цифра је у највећем броју случајева била нешто мања од броја деце са спискова које су локалне самоуправе слале уз пријаву на конкурс (прилог табела број 3).

**Табела 3.** *Приказ броја деце (ученика - путника) којима су намењена средства по оба конкурса*

|  |  |  |  |
| --- | --- | --- | --- |
| **Број општина/градова**  **учесника конкурса** | **Укупан број деце за коју су ЈЛС тражиле средства** | **Признат број**  **ученика-путника у односу на укупан број деце** | **Обрачунски број ученика - путника** |
| 45 | 23.318 | 22.885  (98,14%) | 25.964 |
| 43 | 21.691 | 21.077  (97,17%) | 28.368 |

Анализирајући средства која су по оба конкурса намењена регресирању превоза ученика средњих школа на територији АП Војводине, може се констатовати да износи који су опредељени по овом основу нису били довољни у односу на износе средстава које су јединице локалне самоуправе тражиле. Међутим, узимајући у обзир да јединице локалне самоуправе својим буџетима предвиђају средства намењена за регресирање превоза ученика средњих школа, средствима која им Покрајински секретаријат преноси путем конкурса допуњују износе исказане у пријавама на конкурс.

Општине, односно градови који су у захтевима наводили суме мање од оне која би им припала применом критеријума Правилника о регресирању превоза добијали би износе које су тражили. Вишак средстава, који би на овај начин остао, распоређиван је корисницима који су наводили веће износе, а до траженог износа (прилог: табела број 4).

**Табела 4.** *Приказ износа средстава које су учесници конкурса тражили и износа средстава која су предвиђена финансијским планом секретаријата*

|  |  |  |  |
| --- | --- | --- | --- |
| **Број општина/градова учесника конкурса** | **Укупан износ тражених средстава** | **Износ намењених средстава по конкурсу** | **Разлика између износа тражених средстава и средстава опредељених конкурсом** |
| 45 | 295.526.277,27  рсд | 48.219.541,00  рсд | 247.306.736,27  рсд |
| 43 | 186.364.733,36  рсд | 70.800.000,00  рсд | 115.564.733,36  рсд |

**ОПРАВДАНОСТ КОНКУРСА**

Конкурс за регресирање превоза ученика средњих школа на територији АП Војводине свој правни основ има у Закону о утврђивању надлежности Аутономне покрајине Војводине и спроводи се у континуитету од 2002 године.

Овај конкурс као своје крајње кориснике има ученике. Обезбеђивањем средстава за ову намену подиже се квалитет услова у којима ученици – путници стичу своје средње образовање.

Транспаренстност расподеле средстава по овом конкурсу и висок степен обухватности ученика који путују, као и могућност јединица локалне самоуправе да у случају неконтинуираног преноса средстава од стране Покрајинског секретаријата саме из својих средства надокнаде износе који недостају да би месечна исплата по ученику била редовна, иду у прилог томе да овај конкурс у потпуности испуњава свој циљ.

**НЕДОСТАЦИ КОНКУРСА**

Под недостацима конкурса могле би се навести две ствари, а то су:

1. Недостаци који се односе на документацију коју учесници конкурса прилажу
2. Неконтинуирани пренос средстава од стране Покрајинског секретаријата

Под недостацима у вези конкурсне документације пре свега се мисли на ситуацију која се односи на непотпуне или нетачне спискове ученика – путника које јединице локалне самоуправе шаљу уз пријаву, као и финансијски план регресирања превоза ученика средњих школа у општини/граду са проценом потребних средстава.

Разлог због чега су ови спискови непотпуни је што средње школе са територије једне општине, односно града шаљу спискове својих ученика надлежном органу јединице локалне самоуправе који их потом уз пријаву на конкурс само прослеђују Покрајинском секретаријату.

Да би се избегле ове ситуације потребно је да Покрајински секретаријат убудуће на својој интернет страници поред пријаве за конкурс, која је јединствена, постави и форму за јединствену израду спискова свих учесника конкурса која садржи прецизиране податке који су исти за све.

Исти принцип би требало применити и на форму за израду финансијског плана регресирања превоза ученика средњих школа у општини/граду са проценом потребних средстава.

На тај начин сви учесници конкурса имали би једнообразну документацију.

У погледу другог недостатка конкурса, а то је неконтинуиран пренос средстава јединицама локалне самоуправе, реч је о динамици прилива средстава у буџет АПВ која се не може предвидети нити планирати. У том смислу овај недостатак је узрокован објективним разлозима на која Покрајински секретаријат нема утицаја.

**ЗАКЉУЧЦИ**

1. На Конкурс за регресирање превоза ученика средњих школа на територији АП Војводине у 2016 години, расписан у два наврата током календарске 2016 године, учешће су узеле у првом конкурсу свих 45 јединица локалне самоуправе, а на другом конкурсу учешће је узело 44 јединице локалне самоуправе на територији АП Војводине;
2. Степен обухвата ученика који путују од места становања до школе је изузетно висок. У првом конкурсу износиo је 98,14 %, а у другом 97,17%.
3. Износ средстава опредељен финансијским планом Покрајинског секретаријата за први конкурс износио је **48.219.541,00 динара**, док је износ средстава које су ЈЛС тражиле био **295.526.277,27 динара**, односно 512,88% више од предвиђеног;
4. Износ средстава опредељен финансијским планом Покрајинског секретаријата за други конкурс износио је **70.800.000,00 динара**, док је износ средстава које су ЈЛС тражиле био **186.364.733,36 динара**, односно 163,23 % више од предвиђеног;
5. Број деце за коју су ЈЛС поднеле захтев за регресирање превоза у првом конкурсу био је **23.318**. Од тог броја њих **22.885 (98,14%)** је добило статус ученика – путника што је основа за добијање обрачунског броја ученика – путника;
6. Број деце за коју су ЈЛС поднеле захтеве за регресирање превоза у другом конкурсу био је **21.691.** Од тог броја **21.077 (97,17%)** је добило статус ученика – путникашто је основа за добијање обрачунског броја ученика – путника;
7. Недостаци конкурса у погледу документације која се прилаже уз пријаву превазиђени су постављањем једнообразне и прецизне форме за све учеснике конкурса. Као и до сада сва потребна документација налази се на интернет страници Покрајинског секретаријата;

ПРЕДЛОГ

Покрајинска влада на \_\_\_\_\_\_\_\_\_ седници одржаној \_\_\_\_\_\_\_\_\_\_\_\_\_ 2017. године, размотрила je **ИЗВЕШТАЈ О СПРОВОЂЕЊУ КОНКУРСА ЗА РЕГРЕСИРАЊЕ ПРЕВОЗА УЧЕНИКА СРЕДЊИХ ШКОЛА У АП ВОЈВОДИНИ ЗА 2016 ГОДИНУ** и донела је следеће

**ЗАКЉУЧКЕ**

1. Усваја се **Извештај о спровођењу конкурса за регресирање превоза ученика средњих школа у АП Војводини за 2016 годину**
2. **Извештај о спровођењу конкурса за регресирање превоза ученика средњих школа у АП Војводини за 2016. годину** са **ЗАКЉУЧЦИМА**, доставити Oдбору за образовање и науку и Одбору за националну равноправност Скупштине Аутономне покрајине Војводине, ради разматрања као и Покрајинском секретаријату за образовање, прописе, управу и националне мањине – националне заједнице.